力榮堂書室

力榮堂書室，簡稱力榮堂，又叫大書房，喺香港新界元朗區錦田水頭村，係新界五大氏族錦田鄧氏鄧履元嘅後人起嘅書室，畀族中嘅子弟返學用。書室喺1994年被評為二級歷史建築，再喺2010年5月17號被確認係一級歷史建築。

建築
力榮堂書室大概喺清朝康熙年間起，係兩進兩院三開間嘅建築，正面係凹斗式，大門門聯「南陽世澤 稅院家聲」，大門上面嘅書法幾有特色，左上方嘅字係一般嘅書法字，而喺右上方嘅書法就係用「反書」所寫，入口處係前院，照壁對聯「盡人情眼界寬 知多世事胸襟」，兩進之間有個天井，兩邊設有廂房，左邊設有月門，月門對聯「折桂何其便捷 簪花自是尋常」，正廳就有《齒德兼優》嘅牌匾，係道光十五年學士鄧光斗所寫。

用途
力榮堂為村裏面嘅族人提供教育同教師居住嘅地方，但後嚟失去教育嘅作用而成為族人放雜物嘅地方。由於日久失修，香港政府撥出200幾萬港元重修，喺2005年9月完成開放畀市民參觀。

力榮堂

錦田
香港鄧族建築
香港一級歷史建築